**Podhranjeni otroci**

Tu v srcu Afrike se že več kot tri desetletja srečujem s številnimi stiskami, revščino in trpjenjem ljudi. Vse to posega v globine mojega bitja in me notranje oblikuje. Poseben pečat so zapustile v spominu in srcu zgodbe in podobe podhranjenih otrok. Mnogi med njimi so bili na nitki med življenjem in smrtjo. Kako hudo je bilo za vsakim otrokom, ki ga nismo mogle rešiti in kolikšna sreča ob tistih, ki so se znova okrepili in se veseli vrnili na svoje domove. Ko na obrazu podhranjenega otroka zažari prvi nasmeh, ko dvigne roke v objem, tedaj se porodi tudi gotovost, da bo ta otrok preživel. Za ozdravljenje potrebujejo prilagojeno prehrano in veliko človeške topline, pozornosti in ljubezni. Kljub okrevanju, podhranjenost pusti za seboj trajne posledice v telesnem in intelektualnem razvoju. Otroci se težje učijo in so bolj dovzetni za druge bolezni in infekcije.

Podhranjenost ni le bolezen preteklosti; tudi danes je še na tisoče podhranjenih otrok v Afriki, ker so družine številne, hrane premalo. Srečujemo jih vsak dan na naših misijonih in pomagamo – z vašo pomočjo. Površen pogled te podhranjenosti niti ne zazna; otrok ima kar« normalno« zunanjo podobo. Toda resnica je drugačna, ko zveš, da je ta otrok, o katerem misliš, da ima dve leti, star že 4- 5 let! Prav ta prikrita podhranjenost je zelo nevarna, ke ne »bode v oči«; ne vpije na pomoč, kakor tista z napihnjenimi trebuščki in otečenimi nogicami. Vendar je število teh »skrito« podhranjenih otrok zelo, zelo veliko in s tem tudi dolgoročne posledice.

Hvala vam, dragi dobrotniki za vsak »košček kruha«, ki ste ga namenili našim otrokm! Hvala vam v imenu Jožkota, ki je bil prvi podhranjen otrok, nad katerim sem skrbo bdela pred tridesetimi leti in je zdaj odrasel mož. Hvala v imenu Denise, Zofije in na stotine drugih otrok, ki so z vašo pomočjo preživeli! Hvala tudi v imenu vseh tistih, ki jih bo vaša pomoč še dosegla! Hvala vam v imenu vseh misijonarjev, ker nam zaupate in nam dajete možnosti, da lahko pomagamo!

Boglonaj vam za vse!

**Hvaležna sestra Vesna HITI, misijonarka v Burundiju**

Zapisala za akcijo Za srce Afrike 2022